
ПРОЕКТ
ЗА ПРИЕМАНЕ НА
НАРЕДБА ЗА УПРАВЛЕНИЕ НА ОБЩИНСКИТЕ ПЪТИЩА 
В ОБЩИНА ЛЕТНИЦА 
мотиви
По чл. 28, ал. 2 от Закона за нормативните актове
към Проект на нова Наредба за управление на общинските пътища 
в община Летница 
1. Причини, които налагат приемането:
Към настоящия момент в Община Летница съществува действаща Наредба, регламентираща условията и реда за управление на общинските пътища на територията на Община Летница.  Наредбата за управление на общинските пътища в Община Летница е приета на основание чл.18, ал.5 и чл.23 от Закона за пътищата с Решение на Общински съвет - Летница № 142/28.02.2005 г. С тази наредба се определят условията и реда за придобиването в собственост, управлението, ползването и изграждането, ремонта, поддържането и финансирането на пътищата от общинската пътна мрежа на Община Летница, както и правата и задълженията на общинските органи и правомощията на Кмета на Общината, произтичащи от Закона за пътищата и Правилника за неговото прилагане.
В администрацията на община Летница е подаден протест от Светла Иванова Иванова - прокурор при Окръжна прокуратура - Ловеч по преписка на Окръжна прокуратура, чрез Общински съвет Летница до Административен съд – Ловеч. С протеста се оспорват като незаконосъобразни текстовете на чл.21, ал.4, чл.22, т.1 и т.4, чл.24, ал.2, чл.26, ал.2, чл.27, т.1 и т.3, чл.28, ал.1, т.2, т.4 и т.5, и ал.2, т.4, чл.29, ал.2, Раздел IV „Прокарване и ремонт на подземни и надземни проводи и съоръжения в обхвата на пътя“, чл. 31-34, чл.66, чл.67 и чл.68 от Наредбата за управление на общинските пътища.
По протеста е образувано административно дело № 231/2017 г. по описа на Административен съд Ловеч, касаещо изменение на Наредбата за управление на общинските пътища в община Летница.
С Предложение, получено в Общински съвет - Летница с Вх.№ 99/21.06.2017г. от Светла Иванова Иванова - прокурор при Окръжна прокуратура - Ловеч е разпоредено Общински съвет-Летница да измени Наредба за управление на общинските пътища в Община Летница като я приведе в съответствие с действащите разпоредби на Закона за пътищата и Наредбата за специално ползване на пътищата в срок от 2 /два/ месеца.
След извършен анализ се установи, че поради нуждата от многобройни и важни изменения се налага приемането на изцяло нова наредба и отмяна на старата. Това произтича и от факта, че сегашната Наредба за управление на общинските пътища в община Летница не е променяна от 2005 г., противоречи на действащата нормативна уредба, която е изменяна многократно през годините.
Взетото решение произтича и от изискванията на чл.11, ал.1 от ЗНА съгласно, която отменяване на закон и неговото заменяване с нов, който се отнася до същата материя, се допуска само ако промените са многобройни и важни.
Във връзка с гореизложените причини, се пристъпи към изготвяне на Проект на нова Наредба за управление на общинските пътища в община Летница.
Мотивите за това са следните:
Действащата към настоящия момент Наредба за управление на общинските пътища в Летница е приета с Решение № 142/28.02.2005 г. на Общински съвет-Летница. Отмяната на действащата наредба и приемане на нова е необходимо и задължително с цел внасяне на пълнота и точност в разпоредбите й със Закона за пътищата. Правилника за прилагане на Закона за пътищата. Наредбата за специално ползване на пътищата и Закона за нормативните актове и Наредба №РД-02-20- 19/12.11.2012 г. за поддържане и текущ ремонт на пътищата.
В предложения проект, отменящ действащата Наредбата за управление на общинските пътища в община Летница са предвидени и нови текстове.

С наредбата се определят условията и реда за придобиването в собственост, управлението, ползването и изграждането, ремонта, поддържането и финансирането на пътища от общинска пътна мрежа на община Летница, както правата и задълженията на общинските органи и правомощията на Кмета на общината, произтичащи от разпоредбите на Закона за пътищата. Правилника за неговото прилагане, Наредбата за специално ползване на пътищата и Наредба №РД-02-20-19/12.11.2012 г. за поддържане и текущ ремонт на пътищата.
В предложения проект е използвана структурата и са запазени всички текстове от действащата наредба, които могат да бъдат прилагани и занапред.
Актуализиран е размера на санкциите в административно наказателните разпоредби в съответствие с предвидените размери за същите нарушения в Закона за пътищата.
Промените Раздел V. Програма за развитие на пътната мрежа са съобразени и са в съответствие със стратегическа цел 1, приоритет 2 „Осигуряване на достъп до базисни услуги за подобряване на жизнената среда“ от Общинския план за развитие на Община Летница за периода 2014-2020 г. и съгласно Закона за регионалното развитие, както и в управленската програма за мандат 2015-2019 г.
2. Целите, които се поставят:
Проектът на нова Наредба за управление на общинските пътища на Община Летница цели привеждането й в съответствие с действащите нормативни актове от по- висока степен, а именно: Закона за пътищата и Наредба за специално ползване на пътища. 
Главната цел е да се постигне максимална яснота и точност на текстовете на Наредбата и да се отстранят противоречията с нормативните актове от по-висока степен.
Предлаганият проект на Наредба цели прецизирането на разпоредбите в нея и по - добро регулиране на обществените отношения, свързани с интересите на общината.
3. Финансови и други средства, необходими за прилагането на новата
уредба:
Проекта на Наредбата не е свързано с изразходване на допълнителни финансови средства от бюджета на общината, както и с ангажиране на допълнителни човешки ресурси.
4. Очакваните резултати от прилагането, включително финансовите, ако има такива:
Актуализиране на нормативна база, отнасяща се за управление на общинските пътища на Община Летница.
Създаване на правила по отношение на ползването на общинските пътища и  опазването им. Отмяната на действащата наредба и приемането на нова Наредба ще доведе и до финансови резултати за община Летница.
Актуалност на текстовете на новата Наредба за управление на общинските пътища в община Летница, в пълно съответствие със законовите и подзаконовите нормативни актове от действащото законодателство.
Повишаване удовлетвореността на гражданите от обслужването на общинска администрация - гр. Летница.

5. Анализ за съответствие с правото на Европейския съюз:
Предлаганият Проект на нова Наредба за управление на общинските пътища в община Летница е подзаконов нормативен акт, поради което съответствието му с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя.
Предлаганите промени в Наредбата не противоречат на норми от по-висока йерархия и на европейското законодателство.


Във връзка с чл. 26, ал. 2 от Закона за нормативните актове, отразяващ задължението за публикуване в процеса по изработване на проект на нормативен акт с цел информираност на населението и прозрачност в действията на институциите, Проектът на нова Наредба за управление на общинските пътища в община Летница е публикуван на 08.08.2017 г. в официалната интернет страница на Община Летница - www.letnitsa.bg и е предоставен достъп до него на гражданите в Общинския център за услуги и информация на гражданите, като по този начин е дадена възможност на всички заинтересовани лица да се запознаят с него и изразят становище.
На заинтересованите лица се предоставя 30-дневен срок– от 08.08.2017 г. до 08.09.2017 г. включително, от публикуване на настоящото на интернет страницата на Община Летница да подадат предложения и становища относно така изготвения проект на нова НАРЕДБА ЗА УПРАВЛЕНИЕ НА ОБЩИНСКИТЕ ПЪТИЩА В ОБЩИНА ЛЕТНИЦА. 
Предложения и становища по проекта могат да бъдат подавани в деловодството на Община Летница в писмен вид, по пощата, на адрес: гр. Летница, бул. ”България” № 19 - Център за услуги и информация, както и на имейл адрес: letnitsa@mail.bg. 











ПРОЕКТ!

НАРЕДБА
ЗА УПРАВЛЕНИЕ НА ОБЩИНСКИТЕ ПЪТИЩА
В ОБЩИНА ЛЕТНИЦА

ГЛАВА  ПЪРВА
ОБЩИ  ПОЛОЖЕНИЯ

            Чл.1.(1) С тази Наредба се определят условията и реда за придобиването в собственост, управлението, ползването и изграждането, ремонта, поддържането и финансирането на пътища от общинската пътна мрежа на Община Летница, както правата и задълженията на общинските органи и правомощията на Кмета на Общината, произтичащи от разпоредбите на Закона за пътищата, Правилника за неговото прилагане, Наредба за специално ползване на пътищата и Наредба №РД-02-20-19 от 12.11.2012 г. за поддържане и текущ ремонт на пътищата.
(2) Наредбата не се прилага за:
1. улиците в населените места и селищните образувания, с изключение на онези от тях, които едновременно са участъци от републикански или общински пътища; 
            2. селскостопански пътища, осигуряващи достъп до земеделски земи;
3. горските пътища;
4. частните пътища, неотворени за обществено ползване.
Чл.2.(1) Пътищата на територията на общината образуват единна пътна мрежа и  служат предимно за превоз на пътници и товари.
(2) Пътната мрежа се развива съобразно транспортните и социалните потребности  на обществото, инфраструктурата на населените места и изискванията на нормативните актове, свързани с националната сигурност, опазването на околната среда и безопасността  на движението.
Чл.3.(1) Общинските пътища са част от местната пътна мрежа, в която се включват  и частните пътища.
(2) Общинските и частните пътища са отворени за обществено ползване, осигуряват  транспортни връзки от местно значение и са свързани с републиканските пътища или с улиците.
 (3) Списъците на общинските пътища и промените в тях се утвърждават от  Министерския съвет по предложение на министъра на регионалното развитие и благоустройството, съгласувано с Кмета на Общината след решение на Общинския съвет.
           (4) Областната администрация издава списък на общинските пътища.
Чл.4.(1)Пътищата имат следните основни елементи:
1. обхват на пътя;
2. пътни съоръжения;
3. пътни принадлежности;
(2) Обхватът на пътя е площта, върху която са разположени земното платно и ограничителните ивици от двете му страни, заедно с въздушното пространство над него на височина, определена с нормите за проектиране на пътищата.
(3) Обхватът на пътя по дължината на пътните съоръжения за премостване на препятствия и над тунелите включва хоризонталната проекция на съоръжението върху терена и ограничителните ивици от двете страни на тази проекция.
Чл.5.(1) Ограничителните ивици по чл.4, ал.2 и ал.3 са с широчина  до 2 метра всяка.
(2) Ограничителната строителна линия при общинските пътища е 10 м., измерена  хоризонтално и перпендикулярно на оста на пътя от края (ръба) на платното за движение  или на лентата за аварийно спиране.
(3)Когато ограничителната строителна линия попада в обхвата на пътя, тя се измества и се разполага по външния край на ограничителната ивица.
(4) В границите на урбанизираните територии ограничителната строителна линия се определя с устройствените и застроителните планове. 
Чл.6.(1) Техническите параметри на местните пътища извън границите на  населените места, трябва да съответстват на нормативните  изисквания определени в нормите за проектиране на пътища.
(2) Общинските пътища могат да бъдат с по-висока степен на техническа  изграденост от нормативната при доказана техническа и икономическа целесъобразност. В  този случай по-високата степен на техническа изграденост на пътя не води до промяна на неговия клас или на неговите функции и значение в транспортната схема.

ГЛАВА  ВТОРА
СОБСТВЕНОСТ И ПОЛЗВАНЕ НА ПЪТИЩАТА

Раздел І
Собственост

Чл.7.(1)Общинска собственост са местните пътища на територията на общината,  които осигуряват маршрути от общински интерес.
            (2) Маршрути от общински интерес са тези, които отговарят на поне едно от следните условия:
1. свързват населените места в общината помежду им или с общински и областни центрове;
2. осигуряват транспортни връзки с други общински пътища, като образуват с тях непрекъсната пътна мрежа, свързана с републиканските пътища;
3. осигуряват транспортни връзки с местности, курорти, жп гари, пристанища, културно-исторически паметници и други обекти от местно значение;
4. свързват урбанизирани територии с обходни пътища от републиканските пътища.
Чл.8. Дължината на местната пътна мрежа се променя с решение на Министерски съвет в следните случаи:  
1. при промяна на публичната собственост на съществуващите пътища - по предложение на кмета на общината или на Агенция “Пътна инфраструктура”;
2. при промяна на собствеността на съществуващите общински и частни пътища – по силата на съществуващата нормативна уредба и взаимна договореност между общината и съответните физически или юридически лица; 
3. при промяна на характера на съответния маршрут, което води и до промяна на функциите на пътя в транспортната система на страната;
4. при изграждане от общината на нови общински пътища.
           Чл.9.(1) Собствеността на Общината се разпростира върху всички основни елементи на пътищата - обхват, пътни съоръжения и пътни принадлежности, както и върху всички изоставени при реконструкцията пътни участъци, които са запазени и не е възстановено първоначалното предназначение на земята.
           (2) Общинските пътища са публична общинска собственост.
           Чл.10. Собствеността на пътищата се променя в следните случаи:
1. при промяна на функциите и значението на пътя по чл.3 и 4 от ППЗП, чрез обявяването им за публична държавна собственост, съответно за публична общинска собственост, по реда на Закона за държавната собственост, съответно по реда на Закона за общинската собственост;
2. при отчуждаване на частни пътища и обезщетяване на техните собственици от общините при условията и по реда на Закона за общинската собственост;
3. въз основа на подадено писмено заявление от физически или юридически лица за прехвърляне на собствеността на общински път и решение на общинския съвет за промяна
на публичната собственост на пътя в частна.
           Чл.11.(1) Промяната на републикански пътища в общински се утвърждава от Министерския съвет след съгласието на общинския съвет на общината.
(2) Промяната на собствеността на пътя се извършва с решение на Министерския съвет по предложение на министъра на регионалното развитие и благоустройството и министъра на транспорта, информационните технологии и съобщенията въз основа на споразумителен протокол между Агенция "Пътна инфраструктура" и общината.
           (3) Предложенията за промяна на собствеността на пътищата се подготвят и представят в Министерството на регионалното развитие и благоустройството и Министерството на транспорта, информационните технологии и съобщенията от:
1. председателя на Управителния съвет на Агенция “Пътна инфраструктура” след решение на Управителния съвет съгласувано с Кмета на Общината - за промяна в публична държавна собственост на пътища публична общинска собственост;
2. Кмета на Общината съгласувано с Агенция “Пътна инфраструктура” – за промяна в публична общинска собственост на пътища публична държавна собственост или на пътища частна собственост и обратно /или на общинските пътища в частни/.
           (4) Преписката по ал.3 съдържа:
1. Решение на Управителния съвет на Агенция „Пътна инфраструктура” и Решение на Общинския съвет на общината за промяна на публичната собственост на пътя;
2.  решение на общинския съвет за промяна на собствеността на съответния частен път;
3. обяснителна записка с мотиви и обосновка за необходимостта от промяната на собствеността на пътя;
4. съгласувателни писма и писмено съгласие на заинтересуваните страни;
5. доклад на министъра на регионалното развитие и благоустройството и министъра на транспорта, информационните технологии и съобщенията до Министерски съвет.

Раздел  ІІ
Обществено ползване на пътищата. Концесии

Чл.12.(1) Пътищата са отворени за обществено ползване при спазване на реда и правилата, установени със Закона за пътищата и със Закона за  движение по пътищата.
(2) Частните пътища могат да бъдат отворени за обществено ползване, когато това  се налага от обществен интерес, по инициатива на Общинския съвет и със съгласието на  собственика при договаряне на взаимоотношенията.
(3) В договора по ал.2 се определя вида и размера на дължимото обезщетение и  задълженията на страните по поддържането и ремонта на пътя.
(4) Договора по ал. 2 се сключва от Кмета на общината.
Чл.13.(1) За отделни общински и частни пътища или отделни участъци от тях могат  да се въвеждат временни забрани за обществено ползване при ремонтни работи, природни бедствия и аварии, при неблагоприятен водотоплинен режим на настилката, при възникване на опасност за  сигурността на движението и при провеждане на масови спортни мероприятия.
(2) Забраните или разрешенията за въвеждане на забрани по ал.1 по искане на трети  лица се издават от Кмета на Общината, след съгласуване със звено “ Пътна  полиция”  при ОД на МВР.
(3) Когато с разрешенията по ал. 2 се въвеждат забрани за обществено ползване за  повече от 8 часа, задължително се сигнализира и указва обходен маршрут.
Чл.14.(1) Концесия върху общинските пътища или върху отделни участъци или пътни съоръжения от тях се предоставя при условията и по реда на Закона за концесиите.
(2) Концесионната територия обхваща обектите по ал. 1 и съответстващите им  площи от основните елементи на пътя – обхват, пътни съоръжения и пътни  принадлежности.
(3) Обектът на концесия се определя въз основа на одобрен проект по чл. 126, ал.6 от Закона за устройство на територията. 

Раздел  ІІІ
Отчуждаване и временно ползване на недвижими имоти за пътища

Чл.15.(1) Недвижими имоти – собственост на физически или юридически лица,  необходими за изграждане и реконструкция на общински пътища се отчуждават при  условията и по реда на Закона за общинската собственост.
(2)Предназначението на земеделските земи, необходими за изграждане и реконструкция на пътища, се променя по реда на Закона за опазване на земеделските земи, а за горските територии - по реда на Закона за горите.
Чл.16.(1)Земи извън границите на урбанизираните територии на  физически  или  на  юридически  лица, могат да се използват временно за нужди, свързани с изграждането, ремонта и  поддържането на общински пътища при условията и по реда на Закона за пътищата и  Закона  за  задълженията  и  договорите.
           (2)Временното ползване на земи по ал.1, които са земеделски земи се урежда при условията и реда на Закона за опазване на земеделските земи и правилника за неговото прилагане.
	(3) Временното ползване на горски територии по ал. 1 се урежда при условията и по реда на Закона за горите.
           (4) За временно ползване на земи по ал.1 собственикът сключва договор с Кмета на общината – за общинските пътища.
           (5) В договора по ал.4 се определят условията и срокът за ползване на земята, размера на наема и дължимото обезщетение, ако такова е предвидено.
           (6) Временното ползване на земи по ал.1 се допуска за срок до пет години, след което земите, възстановени съобразно тяхното предназначение, се връщат на собственика.
           Чл.17.(1) При стихийни бедствия и аварии, при които се прекъсва движението по пътя и за неговото възстановяване се налага да се построи обходен път, земите за временно ползване могат да се завземат преди започване на процедурата по чл.15 от наредбата.
           (2) Временното завземане на земи в случаите по ал.1 се извършва със заповед на кмета на общината - за общинските пътища, като на собствениците се дължи обезщетение.
	(3) Паричните обезщетения за отчуждени или временно използвани земи се изплащат от съответния инвеститор - при изграждане на нов път, или от собственика на пътя - при реконструкция или ремонт на съществуващ път.
	(4) Обезщетенията за отчуждените за нуждите на републиканските пътища недвижими имоти в границите на урбанизираните територии по чл. 37, ал. 1 от ЗП се изплащат съвместно от агенцията и общината в частта, отнасяща се до платното за движение. Обезщетенията за частта извън платното за движение се изплащат от общината.
	(5) Не се дължат обезщетения за отчуждаване или за временно ползване на земи - собственост на държавата, за нуждите на републиканските пътища, с изключение на горски територии - държавна собственост, а на земи - общинска собственост, за нуждите на общински пътища.
                                   
ГЛАВА  ТРЕТА
СПЕЦИАЛНО  ПОЛЗВАНЕ  НА ОБЩИНСКИТЕ ПЪТИЩА

Раздел  І
Общи  положения

           Чл.18.(1) Специалното ползване на общинските пътища се осъществява с разрешение на Кмета на общината.
           (2)Специалното ползване на пътищата е използването на пътищата за превозване на тежки и извънгабаритни товари или за осъществяване на дейности в обхвата на пътя и в обслужващите зони, като:
- изграждане и експлоатация на търговски крайпътни обекти и на пътни връзки към тях, както и на площадки за оказване на пътна помощ и на пътни връзки към тях;
- изграждане и експлоатация на рекламни съоръжения;
- изграждане на нови и ремонт на съществуващи подземни и надземни линейни или отделно стоящи съоръжения на техническата инфраструктура и тяхната експлоатация в обхвата на пътя;
- временно ползване на части от пътя и земи в обхвата на пътя от други лица.
	(3) Физическите и юридическите лица заплащат такси за специалното ползване на пътищата, освен когато в международен договор, по който Република България е страна, е предвидено друго.
           (4) Размерът на таксите по ал. 3 се определя от Общинския съвет.
(5)Специалното ползване на пътищата се извършва при условия и по ред, определени с наредба на Министерския съвет и настоящата общинска наредба.
Чл.19 (1) Разрешенията за специално ползване на общинските пътища се издават по искане на заинтересуваните лица от Кмета на общината при условията и по реда на чл. 26 от Закона за пътищата и Наредбата за специално ползване на пътищата .
(2) В процедурата по издаване на разрешение за специално ползване на пътищата администрацията, управляваща пътя, не може да изисква от заинтересуваните лица представяне на издадени от нея документи.
           (3) При промяна на заинтересуваното лице разрешението за специално ползване се
преиздава.
(4)Разрешението за специално ползване на общинските пътища се издава по образец, утвърден с Наредбата за специално ползване на пътищата.
(5) В случаите, когато за пътя е предоставена концесия, разрешението за специално ползване се издава след съгласуване с концесионера.
Чл.20.(1) Кметът  на  общината  отказва  издаването  на  разрешение  за  специално  ползване  на  пътя,  когато:
1. не  са  налице  условията  по  чл. 26, ал.7  от  Закона  за  пътищата;
2. специалното ползване предполага увреждане на собствеността на други лица  или прави невъзможно ползването на пътя за дейности от обществен  интерес;
3. специалното ползване изисква трайна промяна на предназначението и  характеристиките на пътя;
4. предстои преустройство на пътя, предвидено с влязъл в сила подробен   устройствен  план;
5. не е осигурена безопасността на автомобилното движение съгласно изискванията на Закона за движението по пътищата, установено със становище на органите на Министерството на вътрешните работи.
(2) Отказите по ал.1 се  мотивират  писмено.
Чл.21.(1) Разрешенията за специално ползване на общинските пътища се отнемат:
1. при неспазване на условията, предвидени в тях;
2. при неплащане на дължимите такси съгласно чл. 57, ал. 4, т. 3 от Закона за пътищата;
3. когато вследствие на ново строителство, реконструкция или рехабилитация на пътя съществуващите рекламни съоръжения се явяват в нарушение на изискванията на чл. 15, ал. 1 от Наредбата за специално ползване на пътищата /НСПП/.
(2) Разрешение за специално ползване на пътищата, когато издаденото е отнето, се издава по реда на чл. 19, ал.1 от настоящата наредба.
(3) В случаите по ал. 1, т. 3 разрешенията за специално ползване на пътищата не се отнемат, когато рекламните съоръжения могат да се преместят на същото километрично положение, вследствие на което не се явяват в нарушение на чл. 15, ал. 1 НСПП. В тези случаи преместването се извършва при съгласие на собственика на рекламното съоръжение и за негова сметка.

Раздел  ІІ
Изграждане и експлоатация на търговски крайпътни обекти и на пътни връзки към тях в обхвата на пътя и в обслужващите зони

I. Изграждане на търговски крайпътни обекти и на пътни връзки към тях

            Чл.22.(1)Търговски крайпътни обекти са всички сгради и съоръжения за обслужване на пътуващите и на пътните превозни средства заедно с прилежащия им терен, като: къмпинги, мотели, бензиностанции, газостанции, заведения за хранене, магазини, гаражи и паркинги, пунктове за техническо обслужване на автомобили и пунктове за ремонт на аварирали по пътя автомобили и др., в които се осъществява търговска дейност по смисъла на Търговския закон.
            (2)Търговски крайпътни обекти са и други крайпътни обслужващи комплекси по смисъла на § 1, т. 9 от Закона за пътищата.
           (3)Разрешението за специално ползване на пътя чрез изграждане на търговски крайпътен обект и пътни връзки към него е задължително условие за издаване на разрешение за строеж по смисъла на Глава осма, Раздел III от Закона за устройство на територията.
           (4) Разрешението за специално ползване по ал. 3 е валидно за срок от две години и се издава по образец съгласно приложение №1. 
	(5) Разрешение за специално ползване на пътя чрез изграждане на търговски крайпътен обект се издава от Кмета на общината, въз основа на:
1. внесено от заинтересуваното лице искане в съответното специализирано звено за оглед на място или за разглеждане на проект за комуникационно-транспортен план;
2. извършване на оглед от представители на съответното специализирано звено в общината и органите на Министерството на вътрешните работи в присъствието на заинтересуваното лице и съставяне на протокол за извършване на оглед;
3. представяне за разглеждане в съответното специализирано звено в общината на проект за комуникационно-транспортен план, приет от органите на Министерството на вътрешните работи;
4. представяне за съгласуване в съответното специализирано звено в общината на технически проект - част "Пътна" и "Организация на движението", съгласуван от органите на Министерството на вътрешните работи.
           Чл.23. Към искането за издаване на разрешение за специално ползване заинтересуваното лице прилага: 
1. удостоверение за наличие или липса на публични задължения по чл. 87, ал. 6 от Данъчно-осигурителния процесуален кодекс (ДОПК);
2. копие от документа за платена такса за издаване на разрешението;
3. копие от скицата (визата) за проектиране, с която се определят местоположението на обекта и пътната връзка към него, включително спрямо съседните поземлени имоти;
4. становище на органите на Министерството на вътрешните работи; 
5. съгласуван технически проект - част „Пътна" и „Организация на движението".
           Чл.24.(1) Разрешението по чл.22, ал.5 се издава, когато:
1. не са налице основанията за отказ по чл.20, ал.1 от настоящата Наредба;
2. са спазени изискванията на Наредба № 1 от 2000 г. за проектиране на пътища; 
3. отстоянието на търговския крайпътен обект от възли и кръстовища дава възможност за изграждане на пътни връзки към него при спазване на изискванията на Наредба № 1 от 2000 г. за проектиране на пътища, като се осигури зона за преплитане преди връзките за главните направления;
4. съседни търговски крайпътни обекти са проектирани като крайпътни обслужващи комплекси, задължително отделени от платното за движение с разделителна ивица и локално пътно платно с общи вход и изход;
5. проектът за сигнализация на обекта отговаря на изискванията на наредбите по чл.14 от Закона за движение по пътищата;
6. проектът предвижда повърхностните и отпадъчните води от площадката на търговския крайпътен обект да се отвеждат по начин, който не застрашава целостта на пътното тяло.
           (2) Не се разрешава изграждане на нови пътни връзки в зоните за престрояване пред кръстовища и пътни възли, в обхвата на кръгови кръстовища, шлюзове, връзки на пътни възли и уширени пътни участъци, предназначени за кацане на самолети.

II. Експлоатация на търговски крайпътни обекти и на пътни връзки към тях

            Чл.25.(1) Разрешението за специално ползване на пътя чрез експлоатация на търговски крайпътен обект и пътни връзки към него се издава по искане на заинтересуваното лице след приключване на производството по чл.22, ал.5 и чл. 23 от настоящата наредба и при изпълнени условия в разрешението за специално ползване чрез изграждане на търговски крайпътен обект и пътни връзки към него. Към искането се прилага координатен регистър на площта на обекта и връзките към него в координатна система Българска геодезическа система 2005.
           (2) Разрешението за специално ползване по ал.1 се издава по образец съгласно приложение № 2.
          (3) Разрешението за специално ползване на пътя чрез експлоатация на търговски крайпътен обект и пътни връзки към него се връчва на заинтересованото лице след заплащането на дължимата годишна такса, а при разсрочено плащане – след първата вноска. 
	Чл.26. (1) Разрешение за специално ползване на пътищата чрез експлоатация на преместваеми крайпътни обекти за продажба на селскостопанска продукция се издава в полза на земеделските производители само за пътища I, II и III клас.
(2) Разрешението по ал. 1 се издава по искане на заинтересуваното лице и след представяне на следните документи:
1. анкетна карта за регистрация на земеделски производител;
2. регистрационна карта на земеделски производител;
3. регистрационно удостоверение на Агенцията по вписванията;
4. протокол за оглед, съставен на място в присъствието на представител на съответното областно пътно управление, на представител на сектор "Пътна полиция" към съответната ОД на МВР и на заинтересуваното лице - земеделски производител или негов представител.

Раздел III
Изграждане и експлоатация на рекламни съоръжения в обхвата на пътя и в обслужващите зони

I. Изграждане на рекламни съоръжения
           Чл.27.(1) Разрешението за специално ползване на пътя чрез изграждане на рекламно съоръжение е задължително условие за издаване на разрешение по смисъла на Закона за устройство на територията.
            (2) Разрешението за специално ползване по ал.1 е валидно за срок от шест месеца и се издава по образец съгласно приложение № 1. 
	(3)  Разрешение за специално ползване на пътищата чрез изграждане на рекламно съоръжение се издава въз основа на съгласуван от главния архитект индивидуален работен проект.
(4) Срокът на разрешението по ал.1 се удължава при налагане на забрана за строителство в обхвата на пътя през зимния период или извършване реконструкция на пътя- със срока на забраната.
           Чл.28.(1)Към исканото разрешение за специално ползване по чл.27, ал.1 заинтересуваното лице прилага: 
1. удостоверение за наличие или липса на публични задължения по чл. 87, ал. 6 ДОПК;
2. копие от документа за платена такса за издаване на разрешението;
3. съгласуван работен проект от Главния Архитект на общината;
4. нотариално заверено съгласие от собственика на земята, когато рекламното съоръжение се изгражда в обслужващите зони на пътя, копие на документ за собственост и актуална скица на имота;
5.протокол за предварителен оглед от общинската администрация, управляваща пътя, органите на Министерството на вътрешните работи и заинтересуваното лице. В протокола се съдържат и мерки за безопасност в съответствие с изискванията на Техническите правила за приложение на ограничителни системи за пътища по републиканската пътна мрежа.
	(2)  В случаите, когато искането за издаване на разрешение за изграждане на рекламни съоръжения в обхвата на пътя и в обслужващите зони е подадено по електронен път, документите по чл. 28, ал.1 се подават на хартиен носител.
           Чл.29.(1) Разрешение за изграждане на рекламни съоръжения се издава, когато: 
1. не са налице основанията за отказ по чл.20, ал.1;
2. рекламното съоръжение в обхвата на пътя отстои не по-малко от 1500 м от пътни възли - за автомагистралите и скоростните пътища, и 500 м от пътни възли и кръстовища - за останалите пътища;
2а. рекламното съоръжение в обслужващата зона на пътя отстои не по-малко от 500 м преди пътни възли и кръстовища и 100 м след тях - за всички републикански пътища; 
3. рекламното съоръжение не ограничава видимостта на сигнализацията с пътни знаци;
4. рекламното съоръжение в целия си габарит отстои най-малко на 3 м от ръба на пътната настилка, а отстоянието от центъра на носещата му колона до ръба на пътната настилка е не по-малко от 5 м;
5.разстоянието между отделни рекламни съоръжения по посока на движението е не по-малко от 300 м за автомагистрали и скоростни пътища и 200 м за останалите пътища; 
6. горният ръб на фундамента на рекламното съоръжение не надвишава нивото на терена. 
           (2) Отказва се издаването на разрешение за изграждане на рекламни съоръжения:
1. в зони с ограничена видимост;
2. в уширени пътни участъци, предназначени за кацане на самолети;
3. окачени на конструкцията на мостови съоръжения и надлези;
4. в тунели и на разстояние, по-малко от 600 м преди тях - за автомагистрали и скоростни пътища, и 200 м - за останалите пътища; 
5. в средната разделителна ивица;
6. изградени като премостващи конструкции над републиканските пътища;
7. наподобяващи пътните знаци и указателните табели по форма, цвят, съдържание и символи.
8. когато рекламното съоръжение е с профил на носещата колона, различен от кръг.     
II. Експлоатация на рекламни съоръжения

           Чл.30.(1) Разрешението за специално ползване на пътя чрез експлоатация на рекламно съоръжение се издава по искане на заинтересуваното лице при изпълнение на условията в разрешението за специално ползване чрез изграждане на рекламно съоръжение. Разрешението за специално ползване на пътя чрез експлоатация на рекламно съоръжение се вписва в публичен регистър, воден от администрацията, управляваща пътя, под съответен регистрационен номер.
   (2) Към искането заинтересуваното лице прилага констативен протокол за изграденото рекламно съоръжение. В случаите, когато искането за издаване на разрешение за експлоатация на рекламни съоръжения в обхвата на пътя и в обслужващите зони е подадено по електронен път, констативният протокол за изграденото рекламно съоръжение се подава на хартиен носител.  
           (3) Разрешението за специално ползване по ал.1 се издава по образец съгласно приложение № 2.
   (4) Срокът на валидност на издадено разрешение за специално ползване на пътя чрез експлоатация на рекламно съоръжение е 10 години. 
(5) В едномесечен срок от прехвърляне правото на собственост на съответното рекламно съоръжение новият собственик е длъжен да уведоми писмено кмета на общината за настъпилата промяна, която се отразява в публичния регистър, воден от нея, и в издаденото разрешение за експлоатация. С уведомлението следва да бъде представено нотариално заверено копие от договора за прехвърляне собствеността на съответното съоръжение.
(6) При промяна на собствеността върху рекламно съоръжение разрешението за специално ползване на пътищата чрез експлоатация на рекламно съоръжение се преиздава на новия собственик за остатъка от срока, определен в старото разрешение. Преиздаденото разрешение за експлоатация на рекламно съоръжение се счита за издадено при условията на разрешението на първоначалния собственик и към него се прилага режимът, приложим за първоначалното разрешение за експлоатация.
(7) Всяко рекламно съоръжение трябва да бъде обозначено със стикер, съдържащ информация за номера и датата на разрешителното за специално ползване, неговия собственик и телефон за връзка.
(8) За изградено рекламно съоръжение, за което не е поискано разрешение за специално ползване на пътя чрез експлоатация на рекламно съоръжение, се налагат санкциите по чл. 57, ал. 4 от Закона за пътищата.
(9) Всяко съчетание на пътни знаци с рекламен материал се счита за реклама.
Чл.31.(1) Таксата за специално ползване чрез експлоатация на новоизградено рекламно съоръжение е дължима от датата на издаване на разрешението за специално ползване чрез експлоатация на рекламно съоръжение. При промяна на правото на собственост върху вече изградено рекламно съоръжение таксата за специално ползване чрез експлоатация се дължи от новия собственик от датата на придобиването му, като за задълженията преди тази дата отговорността е солидарна на стария и новия собственик.
(2) Таксата по ал. 1 е дължима и при извършване на ремонт на рекламното съоръжение, както и при извършване на реконструкция, която не налага демонтаж на съоръжението.
(3) Разрешението за специално ползване чрез експлоатация на рекламно съоръжение се връчва на заинтересуваното лице след заплащане на дължимата годишна такса, а при разсрочено плащане - след първата вноска.
(4) Поставяне, демонтиране, смяна на винил, както и всякакви други ремонтни дейности, свързани с експлоатацията и поддръжката на рекламните съоръжения, следва да се извършват само през светлата част на денонощието от лица, носещи отличителен знак (С12) "Облекло с ярък цвят и светлоотразителни ленти", по възлагане от собственика на рекламното съоръжение.
	Чл.32. Собствениците на рекламни съоръжения са длъжни да поддържат рекламните съоръжения и разположените върху тях рекламни пана в техническа изправност.
   Чл.32а. (1) Не по-рано от 3 месеца и не по-късно от 7 дни преди изтичането на срока на разрешението за експлоатация на рекламно съоръжение собственикът на рекламното съоръжение има право да поиска преиздаване на разрешението. За целта собственикът на рекламното съоръжение подава искане до Кмета на община Летница.
(2) Разрешението за експлоатация се преиздава за нов 10-годишен период, когато са спазени условията на чл. 29 и след заплащане на всички дължими такси за специално ползване чрез експлоатация на съоръжението.

Раздел  IV
Изграждане на нови и ремонт на съществуващи подземни и надземни линейни или отделно стоящи съоръжения и тяхната експлоатация в обхвата на пътя и в обслужващата зона 

Изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя и в обслужващата зона

Чл.33. (1)Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя и в обслужващата зона е задължително условие за издаване на разрешение за строеж по смисъла на Глава осма, раздел III от Закона за устройство на територията.
(2)Разрешението за специално ползване по ал. 1 се издава по образец съгласно приложение № 1.
		(3)Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя и в обслужващата зона по ал. 1 има действие за срок две години. 
           Чл.34. Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя и в обслужващата зона се изисква при:
1. изграждане на подземни и надземни линейни или отделно стоящи съоръжения в обхвата на пътя и в обслужващата зона;
2. пресичане на пътя от подземни или надземни линейни съоръжения;
3. ремонт и реконструкция на подземни или надземни линейни или отделно стоящи съоръжения в обхвата на пътя и в обслужващата зона.
 Чл.35. Към искането за издаване на разрешение по чл. 33 заинтересуваното лице прилага: 
1. декларация по образец на общинската администрация, управляваща пътя, с която се заявява, че при необходимост от изместване на съоръжението заявителят ще извърши това за собствена сметка;
2. удостоверение за наличие или липса на публични задължения по чл. 87, ал. 6 ДОПК;
3. копие от документа за платена такса за издаване на разрешението;
4. съгласуван от общинската администрация, управляваща пътя, технически или работен проект за съответния вид специално ползване на пътя, както и становище от органите на Министерството на вътрешните работи за част „Пътна" и част „Организация на движението";
5.документ за собственост и скица на имота, за нуждите на който се изгражда съоръжението, а при сключен договор за присъединяване между съответното експлоатационно дружество и лицето, за чиито нужди се изгражда съоръжението, се представя само копието от договора;
6. нотариално заверено пълномощно на представителя на лицето, за чиито нужди се издава разрешението за специално ползване на пътя, в случаите, когато искането не се подава лично.
           Чл.36.(1) Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя и в обслужващата зона се издава, при условие че съоръженията са проектирани така, че по време на експлоатацията им и в случай на авария да не засягат елементите на пътя и да не застрашават безопасността на движението.
 	(2) Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя и в обслужващата зона се връчва на заинтересуваното лице след заплащане на дължимата такса.
(3) Когато няколко лица ползват един изкоп за полагане на линейни съоръжения, всяко от тях дължи такса на общината, в пълен размер, като всеки отделен проект подлежи на самостоятелно съгласуване. 
(4) В случай че към съществуващите линейни съоръжения има свободни канали (тръби) и се иска прокарване на допълнителни оптични кабели в тях (в същото кабелно трасе), заинтересуваното лице, на което е издадено разрешение за специално ползване на пътищата чрез експлоатация на подземни и надземни линейни или отделно стоящи съоръжения в обхвата на пътя и обслужващата зона, е необходимо да уведоми Кмета на общината".
(5) Едновременно с разрешението за специално ползване на пътя чрез прокарване на подземни и надземни проводи и съоръжения и ремонт в обхвата на пътя и в обслужващата зона може да бъде поискано и разрешение за специално ползване на пътя при временно ползване на части от пътното платно и на земи в обхвата на пътя и в обслужващата зона.
(6) За ремонт на съществуващи подземни и надземни линейни или отделно стоящи съоръжения в обхвата на пътя и в обслужващата зона се изисква разрешение по глава пета от НСПП за специално ползване на пътя чрез временно ползване на части от пътното платно и земи в обхвата на пътя и в обслужващата зона.
(7) В случаите на внезапно произлезли повреди ремонтната дейност се осъществява съгласно чл.26, ал.5 от Закона за пътищата, като заедно с уведомяването на съответното областно пътно управление, съответно техническата служба на общината, се заплаща дължимата такса за временното ползване на части от пътното платно и на земи в обхвата на пътя и се прилага проект (схема) за временна организация на движението при извършване на ремонт.

Експлоатация на подземни и надземни линейни или отделно стоящи съоръжения в обхвата на пътя и в обслужващата зона

Чл.37. (1) Разрешението за специално ползване на пътя чрез експлоатация на подземни и надземни линейни или отделно стоящи съоръжения в обхвата на пътя се издава по искане на заинтересуваното лице след представяне на координатен регистър на трасето на линейния обект в координатна система Българска геодезическа система 2005 и при изпълнени условия в разрешението за изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя и в обслужващата зона. 
(2) Към искането за съоръжения, обслужващи конкретни имоти, освен документите по ал. 1 заинтересуваното лице представя и:
1. документ за собственост и скица на имота, за нуждите на който се изгражда съоръжението, а при сключен договор за присъединяване между съответното експлоатационно дружество и лицето, за чиито нужди се изгражда съоръжението, се представя само заверено копие от договора;
2. съгласие от концесионера в случаите по чл. 5, ал. 5 от НСПП.
3.копие от документа за платена такса за издаване на разрешението.
(3) Разрешението за специално ползване по ал. 1 се издава по образец съгласно приложение № 2.

Раздел  V
Временно ползване на части от пътното платно и на
земи в обхвата на пътя

Чл.38. Разрешенията  за  специално  ползване  на  пътя  чрез  временно  ползване  на  части  от  пътното  платно  и  на  земи  в  обхвата  на  пътя  се  издават  по  образец, утвърден от кмета на общината.
           Чл.39. Разрешение за специално ползване на пътя чрез временно ползване на части от пътното платно и на земи в обхвата на пътя се изисква при:
1. провеждане на автомобилни ралита, състезания и други масови мероприятия, при които се налага спиране на движението на пътни превозни средства и отклоняването им по временни маршрути или въвеждане на ограничения за движението им;
2. ограничаване, прекъсване, отклоняване, спиране или въвеждане на ограничения на движението при извършване на строителни, монтажни и ремонтни работи при изграждане на търговски крайпътни обекти и пътни връзки към тях, изграждане на рекламни съоръжения или прокарване и ремонт на подземни и надземни проводи и съоръжения;
3. извършване на други неупоменати дейности в чл.26, ал.1 и 2 от Закона за пътищата, които изискват ограничаване, прекъсване, отклоняване, спиране или въвеждане на други ограничения за движението.
           Чл.40. Към искането по чл.39 заинтересуваното лице прилага:
1. проект или схема за временна организация на движението и писмено становище от звено „Пътна полиция“  в Областна дирекция на Министерството на вътрешните работи; 
2. копие от разрешението за строеж - в случаите, когато такова се изисква от Закона за устройство на територията;
3. копие от документа за платена такса за издаване на разрешението.

ГЛАВА  ЧЕТВЪРТА
УПРАВЛЕНИЕ  И  КОНТРОЛ

Чл.41.(1) Общинските пътища се управляват от Кмета на общината, а частните  пътища  -  от  техните собственици.
(2)Управлението на пътищата включва:
1.оперативно планиране на изграждането - проектиране и строителство, и поддържането на пътищата;
2. осигуряване на проекти и строителство на пътища, включително възлагане на обществени поръчки и предоставяне на концесии за тези дейности;
3. организиране, възлагане, финансиране и контрол на дейностите, свързани непосредствено с проектирането, изграждането, управлението, ремонта и поддържането на пътищата;
4. организиране и осъществяване защитата на пътищата, включително на пътните съоръжения и на принадлежностите на пътя;
5. осигуряване на общественото ползване на пътищата чрез регулиране и контрол на автомобилното движение, даване на разрешения и въвеждане на забрани за ползване на пътищата;
6. упражняване на контрол на превозните средства с оглед правилната експлоатация на пътищата и предпазването им от разрушаване;
7. други дейности, определени със Закона за пътищата и с правилника за прилагането му, които не са свързани с ползване и разпореждане.
(3) Община Летница и собствениците на частни пътища съгласуват с Агенция  “Пътна инфраструктура” проектите за изграждане и свързване на тези пътища с републикански пътища.
Чл.42. Кметът  на  общината:
1. организира, ръководи и контролира дейностите, свързани с изграждането,  ремонта, поддържането и управлението на общинската пътна мрежа.
2. организира, възлага и контролира дейностите, свързани с непосредственото  изграждане, ремонт и поддържане на общинските пътища.
3. организира и осъществява защита на общинските пътища, включително на  пътните съоръжения и принадлежности на пътя.
4. осигурява общественото ползване на общинските пътища чрез регулиране и  контрол, даване на разрешения или въвеждане на забрана за ползване.
5. издава и отнема разрешения за специално ползване на пътищата.
6. съставя актове за нарушения по Закона за пътищата или упълномощава  длъжностни лица в администрацията, кметове и кметски наместници на населени места на  територията на общината да съставят актове за установяване на нарушенията и издава  наказателни постановления.
            Чл.43.(1) В зоната от оста на пътя до ограничителната строителна линия по чл.6 от Закона за пътищата се забранява извършването на всякакво строителство, подобрения или разширения на съществуващите обекти, освен тези които са предназначени за обслужване на пътуващите, при условие, че е гарантирана безопасността на движението и са разрешени по реда на чл. 26 от Закона за пътищата..
           (2) В обхвата на пътя се забранява:
1. извършването на каквито и да било работи по пътното платно, преди да бъдат поставени необходимите предупредителни и сигнални знаци;
2. поставянето и складирането на материали, които не са необходими за пътя или са резултат от битова или стопанска дейност в съседни имоти;
3.движението на верижни трактори и машини или коли с назъбени колела и гуми с шипове по асфалтови покрития, освен в случаите на снегопочистване;
4. превоз на мокри товари, които наводняват пътното платно;
5. влизането в пътищата с непочистени машини и замърсяването на пътното платно, пътните съоръжения и пътните принадлежности с кал и други отпадъчни материали;
6. влаченето на дървета, слама и други подобни по пътното платно;
7. използването на пътните съоръжения и пътните принадлежности за рекламна дейност, под каквато и да е форма.
           Чл.44.(1)За дейности извън специалното ползване на общинските пътища без разрешение се забраняват:
1. в обхвата на пътя:
а) засаждане или изсичане и изкореняването на дървета и храсти;
б) косенето на трева, пашата на добитък и брането на плодове.
в) поставяне на пътни знаци;
г) поставяне на възпоменателни знаци и плочи.
2. в обхвата на пътя и в обслужващите зони:
а) изграждането на сгради и съоръжения, както и реконструкцията им;
б) добиването на кариерни и други материали;
в) изграждането на пътни връзки към съседни имоти, включително земеделски земи и горски територии.
            (2) За дейности от специалното ползване на общинските пътища без разрешение се забраняват:
1. в обхвата на пътя и ограничителната строителна линия:
а) движението на извънгабаритни и тежки пътни превозни средства;
б) изграждане и експлоатация на рекламни съоръжения;
в) изграждането на нови и реконструкцията на съществуващи подземни или надземни линейни или отделно стоящи съоръжения на техническата инфраструктура;
г) експлоатацията на подземни и надземни линейни или отделно стоящи съоръжения на техническата инфраструктура;
д) временното ползване на части от пътното платно и на земи в обхвата на пътя.
2. в обхвата на пътя и обслужващите зони:
а) изграждането на търговски крайпътни обекти, включително на площадки за оказване на пътна помощ и пътни връзки към тях;
б) експлоатацията на крайпътни обекти, включително на площадки за оказване на пътна помощ и пътни връзки към тях.
(3) При внезапни повреди на подземни или надземни съоръжения на техническата инфраструктура, намиращи се в обхвата на пътя или в обслужващите зони, собственикът им може да започне възстановителните работи след разрешение от Кмета на Общината, при условие че е гарантирана безопасността на движението.

ГЛАВА ПЕТА
ИЗГРАЖДАНЕ, РЕМОНТ И ПОДДЪРЖАНЕ НА ПЪТИЩАТА

Раздел  І
Общи  положения

Чл.45. Общинската  администрация осъществява дейностите по изграждане,  ремонт и поддържане на общинските пътища.
Чл.46. Общината поддържа общинските пътища съобразно транспортното им  значение, изискванията на движението и опазване на околната среда.
Чл.47. (1) Агенция “Пътна инфраструктура” и общината осъществяват съвместно  по взаимна договореност дейностите по изграждането, поддържането и ремонта на  републиканските пътища в урбанизираните територии при условията и по реда,  определени с правилника за прилагането на закона за пътищата.
(2) Изграждането, ремонтът и поддържането на подземните съоръжения, тротоарите, велосипедните алеи, паркингите, пешеходните подлези, осветлението и крайпътното озеленяване по републиканските пътища в границите на урбанизираните територии се организират от общината. 
(3) Агенция „Пътна инфраструктура“ осъществява дейностите по текущ ремонт и зимно поддържане на републиканските пътища в границите на урбанизираните територии за населените места с население до 100 000 души.
(4) При постигната взаимна договореност между агенцията и общината дейностите по ал. 3 могат да се осъществяват съвместно от тях при условията и по реда, определени с правилника за прилагането на закона за пътищата.
Чл.48.(1) Изграждането, ремонтът и поддържането на общинските пътища се  осъществява от общината.
(2) Изграждането, ремонтът и поддържането на частните пътища се осъществяват от техните собственици.
 (3) Изграждането, реконструкцията и ремонтът на пътните възли и кръстовища се извършват:
1. на новите пътни възли и кръстовища - със средства на собствениците на новите пътища;
2. на съществуващите пътни възли и кръстовища - съвместно от собствениците на пътищата по основното и второстепенното направление, като размерът на средствата за всеки от тях се определя по ред, установен в правилника за прилагането на закона;
3. на пътните връзки към крайпътните обекти за обслужване на пътници и превозни средства - от собствениците на тези обекти.
(4) Изместването на отделни пътища или техни участъци във връзка с изграждането или реконструкцията на нови или съществуващи обекти е за сметка на инвеститора, който го е предизвикал.
(5) Изместване на участъци от републикански или общински пътища, налагащо се от изграждането на нов или от реконструкцията на съществуващ обект - частна собственост, се допуска с разрешение на министъра на транспорта, информационните технологии и съобщенията - за участъци от републиканските пътища, и с разрешение на министъра на регионалното развитие и благоустройството - за участъци от общинските пътища, въз основа на мотивирано искане на собственика на обекта.
(6) Въвеждането на организация на движението при строителство и ремонт по  общинските пътищата и улиците, които са част от общинската пътна мрежа да се  съгласува с органите на МВР и Кмета на общината и да се извършва при условия и ред,  определени с Наредба №3 от 16.08.2010 година за временната организация и безопасност на движението при извършване на строителни и монтажни работи по пътищата и улиците на Министерството на регионалното развитие и благоустройство.
Чл.49.(1) Поддържането на пътищата включва комплекс от дейности и системни грижи за осигуряване на необходимите условия за непрекъсната безопасна и нормална експлоатация на пътя, за предпазване на пътищата от преждевременно износване, за охрана, за осъществяване на мерките за защита на пътните съоръжения и принадлежности, както и за реда за водене на техническата отчетност на пътищата.
  (2) Организирането на дейностите по поддържане на общинските пътища е задължение на общината за:
а) общинските пътища;
б) тротоарите, подземните съоръжения, велосипедните алеи, паркингите, пешеходните подлези, осветлението и крайпътното озеленяване извън платното (платната) за движение на републиканските пътища в границите на селата и селищните образувания;
(3) Поддържането на пътищата в зависимост от целите, които трябва да бъдат постигнати е,  както следва:
1.превантивно;
2.текущо;
3.зимно.
	(4) Превантивното поддържане на пътищата включва комплекс от планирани и икономически ефективни дейности и строителни и монтажни работи за съхраняване и намаляване на ефекта от стареенето и износването на материалите и конструкциите на основните елементи в обхвата на пътя, за удължаване на техния експлоатационен срок. Превантивно поддържане се прилага за елементите на пътя, които са в добро техническо състояние и със значителен остатъчен експлоатационен срок. Превантивното поддържане на пътищата включва следните основни видове дейности: 
1. затваряне на повърхности пукнатини по настилката; 
2. полагане на повърхностни обработки върху трошенокаменни и асфалтови настилки; 
3. полагане на нов износващ пласт (пренастилане) на трошенокаменни, паважни, асфалтови и бетони настилки; 
4. стабилизиране на банкети;
5. укрепване на откоси;
6. дейности, свързани с поддържането на елементи на конструкцията на пътните съоръжения и принадлежности.
	(5) Текущото поддържане на пътищата включва комплекс от всекидневни дейности, които имат за цел да осигурят техническото състояние на пътя, пътните съоръжения и принадлежности в съответствие с действащите нормативни актове и техническите спецификации за строителни продукти. Към текущото поддържане се отнасят и дейностите, свързани с отстраняване на единични повреди и деформации по елементите в обхвата на пътя, пътните съоръжения и принадлежности и предотвратяване на по-нататъшното им развитие.
	(6) Текущият ремонт на пътищата включва работите, свързани с отстраняването на локални повреди вследствие нормалната експлоатация на пътя и на повреди по пътната настилка, пътните съоръжения и принадлежности, с които не се променят конструкцията и техническите характеристики на платното за движение.
	(7) Текущото поддържане и текущият ремонт на пътищата включват следните основни видове дейности:
1. постоянен контрол върху експлоатационното състояние на елементите на пътя, пътните съоръжения и принадлежности;
2. почистване на малки свлачища, срутища и наноси;
3. окосяване, подравняване, профилиране и оформяне на банкети;
4. окосяване на откоси, на ограничителни и разделителни ивици, на площадки за отдих и други тревни площи;
5. запълване и укрепване на откоси на отделни места;
6. почистване и/или възстановяване на берми, "джоб" стени и други укрепващи съоръжения;
7. почистване и отстраняване на отделни малки повреди по земното платно;
8. почистване и/или възстановяване на разрушени отводнителни съоръжения - окопи, риголи, улеи и дренажи в отделни участъци;
9. почистване на пътното платно и ремонт на отделни разрушения - дупки, пукнатини, обрушени ръбове и др.;
10. отстраняване на отделни деформации - вълни, коловози и други неравности;
11. запълване на закрити фуги на пътни съоръжения;
12. почистване на водостоци, мостове и техните отвори от кал, лед, наносни материали и др.;
13. отстраняване на отделни повреди по конструкциите на пътното платно, връхните конструкции, лагерите, долното строене и речното корито;
14. боядисване на стоманени конструкции на мостове, парапети, предпазни огради, елементи на пътни знаци и др.;
15. възстановяване на хоризонталната маркировка;
16. поставяне на нови или подмяна на отделни повредени пътни знаци, предпазни огради и направляващи стълбчета, както и поставяне на допълнителни такива при необходимост;
17. почистване и отстраняване на отделни повреди по крайпътните площадки, чешми, паметници, беседки и други обекти на крайпътното обзавеждане;
18. поддържане на крайпътните насаждения - окопаване, пръскане, оформяне на короните, варосване и др., както и подмяна на отделни повредени и изсъхнали насаждения с нови;
19. поддържане, почистване и отстраняване на отделни малки повреди по сградите и съоръженията на пътните служби и др.
	
Раздел ІІ
Съгласуване на проекти

            Чл.50. (1) На задължително съгласуване подлежат:
1. проектите за изграждане или реконструкция на общинските пътища;
2. проектите за изграждане или реконструкция на пътни кръстовища, възли и пътни връзки за свързване на:
а) общински с републикански пътища;
б) частни пътища с общински пътища;
в) прилежащи територии с общинските пътища.
3. инвестиционни проекти, които засягат общинските пътища.
(2) Съгласуването на проектите по т.1 и т.2, буква “а” се извършва от Директора на Областно пътно управление – гр.Ловеч.
	(3) Съгласуването на проектите по т.2, букви “б” и “в” и т.3 се извършва от Кмета на Община Летница  или главния архитект на Община Летница.
	(4) Съгласуването се извършва служебно от органите, одобряващи проектите по ЗУТ, в 14-дневен срок след представянето на проекта.
 Чл.51.(1) При съгласуването Кметът или Главният архитект може да постави  допълнителни изисквания към проектите, когато това е от значение за осигуряване на  безопасността на движението.
(2) Кметът или Главният архитект на общината може да откаже съгласуване на  проектите по ал.1 в следните случаи:
1. ако нанасят повреди на публична собственост или пречат на нейното използване  за дейности от обществен характер;
2. при промяна предназначението и характеристиките на пътя или пътната  връзка;
3. когато това е наложително поради преустройство на пътищата и пътните връзки;
4. когато се изисква промяна на пътните връзки в съответствие с проекта на пътя  или с действащия устройствен  план.
(3) При несъгласуване на проекта, Кметът на общината представя писмена  обосновка с мотивите на това свое решение.

Раздел ІІІ
Зимно поддържане

Чл.52. (1) Зимното поддържане на пътищата включва комплекс от дейности, свързани с осигуряване на проходимостта им при зимни условия и премахване или ограничаване на неблагоприятното влияние на снега и леда върху условията на движение. Видът и обхватът на работите за зимно поддържане на пътищата се определят в зависимост от приетото за определен път ниво на зимно поддържане.
(2) Основните дейности за зимно поддържане на пътищата включват:
1. подготвителни работи:
a) изготвяне на планове за зимно поддържане;
б) технически прегледи на заявените за използване машини и съоръжения;
в) подготовка на пътищата за експлоатация при зимни условия;
г) осигуряване на необходимите материали;
д) издаване на заповеди за съгласуване на дейностите между органите на АПИ, общината, дружествата, поддържащи републиканските и/или общинските пътища, Главна дирекция "Национална полиция" и Главна дирекция "Пожарна безопасност и защита на населението" (ПБЗН) при Министерството на вътрешните работи (МВР) относно организацията на движението и контрола през зимния период;
е) определяне на последователността на провеждане на снегозащитните мероприятия в зависимост от категорията на пътните участъци;
ж) определяне на нивата на зимно поддържане на републиканските и общинските пътища;
2. снегозащита на пътищата чрез изграждане и поставяне на снегозащитни устройства - постоянни (крайпътни зелени пояси, земни диги и др.) и временни (огради от преносими инвентарни щитове) устройства, както и окосяване на тревни площи, изсичане на храсти, отстраняване на материали и други предмети в обхвата на пътя, които водят до образуване на снегонавявания;
3. снегопочистване (патрулно и периодично) на пътищата до постигане на съответните степени и ниво на зимно поддържане, разчистване на снежни валове, преспи и снегонавявания и отстраняване на уплътнени снежно-ледени пластове;
4. обезопасяване на пътищата срещу хлъзгане: разпръскване на минерални материали и химични вещества.
Чл.53. (1) За зимното поддържане на пътищата общината открива процедура за възлагане на обществена поръчка. Предмета на обществената поръчка е зимно поддържане и снегопочистване на общинската пътна мрежа, включваща почистване от сняг и лед и третиране против заледяване на пътната настилка и съоръжения.
(2)Възлагането на обществената поръчка е зимно поддържане и снегопочистване на общинската пътна мрежа се извършва при условията и ред, определени със Закона за обществените поръчки.
Чл.54.(1) В земи, съседни на пътни участъци с интензивни снегонавявания, могат да се разполагат временно снегозащитни огради и съоръжения по реда на чл. 38 от Закона за пътищата.
(2) Собствениците или наемателите на имоти, намиращи се по-ниско от земното платно, са длъжни да осигурят нормално функциониране на водоотводните съоръжения.

Раздел  ІV
Планиране, изграждане, ремонт и поддържане  на  пътищата

Чл.55.(1) Дейностите по планирането, изграждането, ремонта и поддържането на  общинските пътища се осъществяват от специализираната дирекция към общинската  администрация. 
(2) Изграждането, реконструкцията и ремонтът на пътищата включват:
1. проучване и проектиране;
2. отчуждаване;
3. строителство;
4. процедури по въвеждането в експлоатация (приемане и разрешаване ползването на завършеното строителство, отстраняване на дефекти в гаранционен период, предаване на собственика).
	(3) Обхватът и съдържанието на проектите за пътищата се определят с наредбите по чл. 36 от Закона за пътищата.
Чл.56. За общинските пътища се създава и поддържа информационна база, която съдържа:
1. списък на пътните отсечки и дължината им;
2. вид, основа;
3. широчина на пътните платна;
4. вид на покритието /конструкцията/;
5. банкети, канавки;
6. водоотводни съоръжения;
7. участъци с концентрация на ПТП;
8. други данни.
Чл.57. За състоянието на пътищата се извършва периодично обследване и за  отделните участъци се прави следната категоризация:
1. категория “А”- неотложна  нужда  от ремонтно-възстановителни  работи;
2. категория  “Б”- необходимост  от  ремонтно-възстановителни  работи;
3. категория “В”- не  е  необходим  ремонт;
4. категория “Г”- не  е  възможно да се поддържа, за основен  ремонт.
Чл.58.(1) Критериите за приоритетите за ремонт на пътни участъци са:
1. връзка с други селища;
2. население на селищата, които обслужва;
3. среднодневна интензивност на движението;
4. осигурено допълнително финансиране; период от време от последен ремонт;
5. период от време от последното преасфалтиране;
6. квадратура на участъците за ремонт.
(2) След определянето на приоритетите по категории и ползване на критериите от  ал. 1 се изготвя поименен списък на пътните участъци за включване в годишната  инвестиционна програма на общината.

Раздел V
Програма за развитие на пътната мрежа

Чл.59. Програмата за развитие на общинската пътна мрежа се разработва, като част от стратегическа цел 1, приоритет 2 „Осигуряване на достъп до базисни услуги за подобряване на жизнената среда“ от Общинския план за развитие на Община Летница за периода 2014-2020 г. и съгласно Закона за регионалното развитие.
Чл. 60. (1) Програмата се изготвят на база анализираната информация от Раздел ІV.
(2) Критериите по чл.58 имат различна степен на важност и за всеки един се въвеждат коефициенти, които определят тяхното относително тегло в общата сума.
(3) Сумата от тези критерии, коригирана с тяхното относително тегло дава величината на коефициента на пътя.
Чл.61.(1) Всички участъци по категории се подреждат в низходящ ред, съответстващ на определените приоритетни участъци за финансиране.
(2) Постигнатите резултати се оценяват ежегодно с цел изготвяне на програма за следващата година.
	Чл.62.(1) Годишната Програма за изграждането, ремонта и поддържането на пътищата се разработва, като оперативен документ за реализация на основните приоритети и цели съобразно на ресурсното осигуряване на предвидените мерки.
(2) В Програмата за реализация се посочват пътните участъци за строителство, ремонт и поддържане, тяхната перспективна готовност, както и източниците за финансиране.
(3) Според приоритетите на включените обекти се съставя  Индикативна финансова таблица, в която се посочват източниците за финансиране.
Чл.63. Годишната програма се изпраща до Областния управител, Регионалния съвет за развитие и МРРБ съобразно определените срокове. 
Чл.64. След приемането на Програмата, Кметът на Община Летница организира конкурс за изпълнител на обектите съобразно Закона за обществените поръчки, за който е осигурено финансиране.

Раздел  VІ
Финансиране

Чл.65.(1) Изграждането, реконструкцията, ремонтът и поддържането на общинските  пътища се финансират със средства от държавния бюджет, от бюджета на общината, с  безвъзмездно предоставени средства, със заеми от международни финансови институции.
(2) Средствата за финансиране на дейностите по ал.1 се определят със Закона за  държавния бюджет и бюджета на общината за съответната година.
    (3) Общините финансират програми за повишаване безопасността на движението по общинските пътища.
Чл.66.(1) Общините финансират:
1. дейностите, свързани с изграждането, реконструкцията, ремонта и поддържането на:
а) общинските пътища;
б) пътните възли и кръстовищата, както и частите от тях, които са част от общинската пътна мрежа;
2. разходите, свързани с отчуждаването на терени и с промяна на предназначението на земеделски земи и гори и земи от горския фонд, необходими за изграждането на общински пътища и на частта от републиканските пътища в урбанизираните територии извън платната за движение.
(2) Общините финансират дейностите по ал.1 със средства от предоставените целеви трансфери от централния бюджет, от бюджетите и от сметките за средства от Европейския съюз на общините, с безвъзмездно предоставени средства и от заеми.
(3) Със закона за държавния бюджет за съответната година се предвиждат средства за зимно поддържане и снегопочистване на общински пътища.
Чл.67.(1) Предложенията за годишното финансиране и обосновката към него се представят от кмета на общината за разглеждане и одобрение от общинския съвет.
(2)Общината отчита в Министерството на регионалното развитие и благоустройството изразходването на средствата от целевите трансфери за проекти, финансирани от бюджета на министерството и касаещи общинската пътна мрежа, с писмени отчети, към които се прилагат заверени копия от договорите и разходооправдателните документи.
(3) Общината отчита в Агенция "Пътна инфраструктура" изразходването на средствата от целевите трансфери за републиканската пътна мрежа с писмени отчети, предварително съгласувани със съответното областно пътно управление, към които се прилагат заверени копия от договорите и разходооправдателните документи
(4) Целево предоставените чрез бюджета на Министерството на регионалното развитие и благоустройството средства на общините за зимно поддържане и снегопочистване могат да бъдат прехвърлени за ползване през следващата бюджетна година, като се отчетат най-късно до 30 април на текущата година.
Чл.68. Частните пътища се финансират със средства на техните собственици.

ГЛАВА ШЕСТА
АДМИНИСТРАТИВНО НАКАЗАТЕЛНИ РАЗПОРЕДБИ

Чл.69. За констатирани нарушения в обхвата на общинските пътища се прилагат административнонаказателните разпоредби на Закона за пътищата.
            Чл.70.(1) Наказват се с глоба от 200 до 500 лв. физическите лица, които извършват или разпоредят да бъдат извършени следните дейности в обхвата на пътя:
1. изсичане и изкореняване на дървета и храсти, косене на трева и бране на плодове без разрешение на общината;
2. паша на добитък и опожаряване на растителността;
3. движение с непочистени от кал машини;
4.превозване на мокри товари, с които се овлажнява платното за движение;
5. превоз на насипни материали в превозни средства, позволяващи тяхното разпиляване;
6. поставяне и складиране на материали, които не са свързани с експлоатацията на пътя;
7. влачене на дървета и други предмети;
8. движение с верижни машини, освен при снегопочистване.
           (2) При повторно нарушение по ал.1 глобата е от 500 до 1000 лв.
           Чл.71.(1) Наказват се с глоба от 1000 до 5000 лв., ако деянието не представлява престъпление, физическите лица, нарушили разпоредбите на чл.43, ал.1 и ал.2, чл.44, ал.1, т.1, букви „в“ и „г“, т.2, ал.2 и ал.3 и чл.54, ал.2 или които извършват или наредят да бъдат извършени следните дейности: 
1. нанасяне на повреди или унищожаване на пътищата, пътните съоръжения и принадлежности на пътя;
2. движение на извънгабаритни и тежки пътни превозни средства и товари без разрешение на собственика или общинската администрацията;
3. разпиляване на вредни вещества, опасни за хората и околната среда; 
4. извършване в обхвата на пътя:
а) дейности застрашаващи безопасността на движението или използването на пътищата извън тяхното предназначение;
б) дейности, предизвикваща прекъсване, отклоняване или спиране на движението.
5. извършване в обхвата на пътя и обслужващите зони без разрешение на общинската администрация:
а) строителни и ремонтни работи по пътищата;
б)прокарване на нови и ремонт на съществуващи телеграфни, телефонни, електропроводни, въжени и други линии, кабели, продуктопроводи, водопроводи, напоителни и други канали;
6. разкриване на кариери на разстояние, по-малко от 300 м. от оста на пътя и на по- малко от 1000 м. от мостовете, без разрешение на общинската администрацията.
           (2) При повторно нарушение по ал.1 глобата е от 2000 до 7000 лв. 
           (3) При нарушения по ал.1, т.4 и 5 общината уведомява писмено районната дирекция за национален строителен контрол с искане за незабавно спиране на строителните работи при условия и по ред, определени в закон.
           Чл.71. (1) При нарушения по чл.70 на юридическите лица и на едноличните търговци се налага имуществена санкция в размер от 1000 до 5000 лв., а при нарушение по чл. 71 – в размер от 3000 до 8000 лв. 
	(2) При повторно нарушение по чл. 70 имуществената санкция е в размер от 2000 до 7000 лв., а по чл. 71 - в размер от 4000 до 12 000 лв.
	(3) Работодателят е отговорен солидарно с работника или служителя за причинените от тях щети.
 	Чл.72.Невнесените такси по чл.18, се събират от териториалните поделения на Националната агенция за приходите заедно с лихвите по Закона за лихвите върху данъци, такси и други подобни държавни вземания и по реда на Данъчно-осигурителния процесуален кодекс . 
   	  Чл.73 (1) Лице, което не посочи или невярно посочи данни или обстоятелства в декларацията по чл. 26, ал. 7, т. 4 от ЗП, се наказва с глоба или с имуществена санкция в размер от 1000 до 3000 лв., ако не подлежи на по-тежко наказание.
(2) При повторно нарушение по ал. 1 глобата или имуществената санкция е в размер от 2000 до 6000 лв.
Чл.74.(1)Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.
           (2) Нарушенията се установяват с актове, съставени от длъжностни лица, определени от кмета на общината за нарушения по общинските пътища и по молба на собственика – за частните пътища.
           (3)Наказателни постановления се издават от Кмета на Общината или от упълномощено от него длъжностно лице.
           (4)Когато деянието съдържа признаци на престъпление, преписката се изпраща на прокурора за възбуждане наказателно преследване.
          Чл.75.(1)За нарушенията по чл.70, ал.1 и чл.71, ал.1 освен наложените санкции, нарушителят се задължава в определен срок да отстрани последиците от нарушението.
           (2) При неизпълнение на изискванията по ал.1 последиците се отстраняват от община Летница, за сметка на нарушителя. За вземането си от нарушителя Община Летница може да поиска издаване на заповед за незабавно изпълнение по реда на чл. 418 от Гражданския процесуален кодекс въз основа на извлечение от счетоводните си книги.  
	(3) Стойността на извършените работи за отстраняване на последиците от нарушението се установява със счетоводни документи и/или извлечения от счетоводните книги.
(4) При извършване на дейности, определени в нормативната уредба като специално ползване на пътищата, без разрешение на общината или на собственика на пътя, както и при неплащане на дължимите такси се налагат санкциите, предвидени в чл.57, ал.4, т.1, 2, 3, 4 от Закона за пътищата.

ДОПЪЛНИТЕЛНИ РАЗПОРЕДБИ 

§ 1. По смисъла на този наредба: 
1. "Път" е ивицата от земната повърхност, която е специално пригодена за движение на превозни средства и пешеходци и отговаря на определени технически изисквания.
2. "Земно платно" е част от повърхността в обхвата на пътя, върху която са разположени: платното (платната) за движение; разделителните ивици; банкетите; тротоарите; разделителните и направляващите острови; зелените площи; крайпътните отводнителни и предпазни окопи; откосите; бермите и другите конструктивни елементи на пътя.
3. "Пътни съоръжения" са: водостоците; мостовете; виадуктите; естакадите; надлезите; подлезите; тунелите; подпорните и декоративните стени; укрепителните и водоотвеждащите устройства и пречиствателните съоръжения.
4. „Пътни принадлежности" са: базите за поддържане на републиканските пътища; пътните знаци; пътната маркировка; светофарните уредби; автономните телефонни колонки; крайпътните насаждения; аварийните площадки; крайпътните чешми и площадките за краткотраен отдих; енергозахранващите и осветителните съоръжения заедно с прилежащите им терени; предпазните огради, направляващите стълбчета, снегозащитните съоръжения; защитните огради и другите технически средства за организация и регулиране на движението.
5. "Ограничителна строителна линия" е линията, която определя площта от всяка страна на пътя, в която се въвежда разрешителен режим.
6. "Обслужваща зона" е земната повърхност встрани от края на обхвата на пътя, в която се въвежда разрешителен режим на ползване на имотите от техните собственици или от лицата с предоставено право на ползване.
7. "Обществено ползване на пътищата" е обичайното използване на пътищата за превоз на пътници и товари с общоприетите пътни превозни средства или за придвижване на пешеходци.
8. "Специално ползване на пътищата" е използването на пътищата за превозване на тежки и извънгабаритни товари или за осъществяване на други дейности в обхвата на пътя и в обслужващите зони, като: изграждане и експлоатация на търговски крайпътни обекти и на пътни връзки към тях, както и на площадки за оказване на пътна помощ и на пътни връзки към тях; изграждане и експлоатация на рекламни съоръжения; изграждане на нови и ремонт на съществуващи подземни и надземни линейни или отделно стоящи съоръжения и тяхната експлоатация в обхвата на пътя; временно ползване на части от пътното платно и земи в обхвата на пътя от други лица.
9. "Крайпътни обслужващи комплекси" са всички земни повърхности в близост до пътя заедно с разположените върху тях сгради и съоръжения за обслужване на пътуващите и на пътните превозни средства, като площадки за отдих, къмпинги, мотели, бензиностанции, заведения за хранене, магазини, пунктове за техническо обслужване на автомобили и пунктове за помощ на аварирали по пътя автомобили.
10. "Опорен пункт за поддържане" е сграда с прилежащ терен извън обхвата на пътя, която се използва от администрациите на пътните управления при изпълнение на дейностите, свързани с поддържането на републиканските пътища.
11. "Изграждане на пътищата" е дейност по създаването на нови материални активи, която включва проучването, проектирането и строителството на нови или реконструкцията на съществуващи пътища.
12. "Реконструкция на пътища" е дейност по разширяването и модернизирането на съществуващите материални активи, която включва цялостно преустройство на пътя и пътните съоръжения при запазване на основното направление на съществуващото трасе.
13. "Ремонт на пътищата" е дейност по възстановяването или подобряването на транспортно-експлоатационните качества на пътищата и привеждането им в съответствие с изискванията на движението.
14. "Поддържане на пътищата" е дейност по осигуряване на необходимите условия за непрекъснато, безопасно и удобно движение през цялата година, предпазване на пътищата от преждевременно износване, охрана и защита на пътищата, водене на техническата отчетност на пътищата.
15. "Повторно" е нарушението, когато е извършено в едногодишен срок от влизането в сила на наказателното постановление, с което извършителят е наказан за нарушение от същия вид.
16. "Стабилизиран банкет" е банкет с покритие, което не позволява затревяване.
17.„Инфраструктурен проект" е проект за изграждане на нова пътна инфраструктура или за съществено изменение (реконструкция, основен ремонт/рехабилитация) на съществуваща пътна мрежа, която оказва въздействие върху пътния поток.
18. „Категоризиране на участъци с висока концентрация на произшествия" е метод за установяване, анализиране и категоризиране на участъци с висока концентрация на произшествия от пътната инфраструктура, които са били в експлоатация повече от три години и по които са настъпили голям брой произшествия, предизвикали смърт, в съотношение с пътния поток.
19.„Категоризиране безопасността на пътната инфраструктура" е метод за установяване, анализиране и класифициране на части от съществуващата пътна мрежа чрез целенасочени инвестиции в пътните участъци с най-висока концентрация на произшествия и/или при които съотношението на ползите и разходите е най-високо (с най-висок потенциал) за намаляване на произшествията.
20.„Пътна безопасност" е съвкупност от проектни и експлоатационни характеристики на републиканската пътна инфраструктура, които осигуряват безопасност на всички участници в движението.

ПРЕХОДНИ  И  ЗАКЛЮЧИТЕЛНИ  РАЗПОРЕДБИ

§ 2. Специалното  ползване  на  пътищата  чрез  превозване  на  тежки  и  извънгабаритни  товари  се  извършва  при  условията  и  по  реда  на  наредбата  по  чл.139, ал.3  от  Закона  за  движение  по  пътищата.
§ 3. Наредбата  се  приема  на  основание  чл.23  от  Закона  за  пътищата.
§ 4. Заинтересуваните лица, които към датата на влизане в сила на наредбата извършват специално ползване на пътищата по смисъла на § 1, т. 8 от допълнителните разпоредби на тази наредба, са длъжни в тримесечен срок от тази дата да направят искане до кмета на Община Летница  за издаване на необходимото разрешение за специално ползване на пътищата.
            § 5. За неуредените  въпроси в тази Наредба се прилагат разпоредбите на Закона за пътищата и подзаконовите актове по неговото прилагане.
	§6.Наредбата влиза в сила от …………….……… и отменя Наредба за управление на общинските пътища, приета от Общински съвет – гр. Летница с Решение № 142/ 28.02.2005 г.







































Приложение № 1
към чл. 22, ал.4, чл.27, ал.2 и чл.33, ал.2


	Р А З Р Е Ш Е Н И Е

	за специално ползване на пътищата чрез изграждане на

	на .......................................................................................................................................................

	№ ...................... от ........................................... г.

	 



	На основание чл. 18, ал. 1 във връзка с чл. 26, ал. 3 от Закона за пътищата и

	чл. ....................... от Наредбата за управление на общинските пътища в Община Летница и 

	следните документи:

	1. ...................................................................................................................................................

	2. ...................................................................................................................................................

	3. ...................................................................................................................................................

	4. ...................................................................................................................................................

	5. ...................................................................................................................................................

	6. ...................................................................................................................................................

	7. ...................................................................................................................................................

	 



	РАЗРЕШАВАМ

	 

	на .....................................................................................................................................................,

	БУЛСТАТ ……………………………… с адрес на управление ……………………..…….

	............................................................................................................................ област, община, ............................................................................................................................................................

	гр………………..., ул. (бул.) ......................................., № ..., бл. ..., вх. ..., ет. ..., ап. ……....,

	представлявано от .......................................................................................................................,

	(трите имена и длъжност)

	ЕГН .............................................., л.к. № ............................... сл. тел. ………….......................

	да извърши в обхвата/в обслужващата зона 

	(излишното се зачертава)

	на път № ............................, километър .................................. отдясно (отляво)

	при следните условия:

	1. .......................................................................................................................................................

	...........................................................................................................................................................

	

	2. Заинтересуваното лице ..........................................................................................................

	да изгради за своя сметка съгласно съгласувания проект на път № ......................,

	километър ............................. отдясно/отляво.

	(излишното се зачертава)

	3. Заинтересуваното лице да отстрани за своя сметка всички причинени повреди и нанесени щети по пътя в срок до ....................................... в съответствие

	

	с чл. 57, ал. 1 от Закона за пътищата.

	4. При отказ на заинтересуваното лице да отстрани повредите в определения

	от администрацията срок те се отстраняват за негова сметка по реда на

	чл. 57, ал. 2 от Закона за пътищата.

	 

	Кмет на Община Летница

	

	 

	

	Забележка. Когато разрешението се издава на физически лица, посочват се

	техните лични данни и адрес.


						















Приложение № 2
към чл.25, ал.2, чл.30, ал.3 и чл.37, ал.3 

	 

	Р А З Р Е Ш Е Н И Е

	за специално ползване на пътищата чрез експлоатация на

	на ..........................................................................................................................................

	№ …………………………….. от .................................... г.

	 



	На основание чл. 18, ал. 1 във връзка с чл. 26, ал. 3 от Закона за пътищата и

	чл. .......................... от Наредбата за управление на общинските пътища в Община Летница и

	следните документи:

	1. .................................................................................................................................................

	2. .................................................................................................................................................

	3. .................................................................................................................................................

	4. .................................................................................................................................................

	5. .................................................................................................................................................

	6. .................................................................................................................................................

	7. .................................................................................................................................................

	 



	РАЗРЕШАВАМ

	 

	на ..............................................................................................................................................,

	БУЛСТАТ ………………....., с адрес на управление …………………………………….

	................................................................................................................. област, община, 

	Гр…………………., ул. (бул.) ........................................, № ..., бл. ..., вх. ..., ет. ..., ап. ....,

	представлявано от ...............................................................................................................,

	(трите имена и длъжност)

	ЕГН ................................., л.к. № ....................................... сл. тел. …………........................

	да експлоатира в обхвата/в обслужващата зона

	(излишното се зачертава)

	на път № ............................................., километър ............................. отдясно (отляво)

	при следните условия:

	1. ..................................................................................................................................................

	

	.....................................................................................................................................................

	2. Заинтересуваното лице да отстранява за своя сметка и незабавно всички

	причинени вследствие на експлоатацията на обекта повреди и нанесени щети по пътя и пътните връзки в съответствие с чл. 57, ал. 1 от Закона за пътищата.

	

	При неизпълнение на това задължение причинените повреди и нанесените щети се отстраняват от администрацията, управляваща пътя, за негова сметка.

	

	3. При отказ на заинтересуваното лице да отстрани повредите в определения

	от администрацията срок те се отстраняват по реда на чл. 57, ал. 2 от Закона за пътищата.

	

	4. При прекратяване на експлоатацията на обекта заинтересуваното лице уведомя-

	ва пътната администрация, за което се съставя двустранен протокол. Ако

	лицето не уведоми пътната администрация, таксата се начислява за целия срок

	на разрешението.

	5. Разрешението се отнема при неспазване на условията, предвидени в него,

	и при неизплащане на дължимите такси за предходната година.

	 

	Кмет на Община Летница

                                 Кмет на Община Летница




